Näben em neyje Stadion hets au no grad e neyje Dreener geh: dr Christian Gross. Mit synere  Mentalität het är dr FCB in de Nullerjohr vom Mittelfäldklub zum Spitzeclub gmacht. Mitgholfe hän drbi au s konschtant grosse Zueschauerufkomme im neyje Stadion sowie e kompetänti Clubleitig mit vyyl Engagement. D Saison 2002/2003 isch denn die erfolgrichschti Saison vo alle Zyte worde. Dr FCB isch nachem zwaite Double in synere Gschicht in d Champions League voordrunge und hets sogar in d Zwischerundi gschafft. Dr FCB het zwoor in de Johre drnoo resultatmässig wyterhin vorne mitgspiilt, d Zueschauer sind  aber mit em immer "kompackckktere" Fuessball vom Gross nimme so zfriide gsy. Dorum het sich d Clubleitig im 2009 entschiide, sich vom Gross z drenne und dr Thorsten Fink yy z stelle.